**Ministru kabineta noteikumu projekta**

**„Zinātniskiem mērķiem izmantojamo dzīvnieku aizsardzības komitejas nolikums”**

**sākotnējās ietekmes novērtējuma ziņojums (anotācija)**

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Dzīvnieku aizsardzības likuma 26.3panta otrā daļa. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | 2014.gada 12.jūnijā Saeima Dzīvnieku aizsardzības likumā pieņēma grozījumus, kas nosaka, ka valsts zinātniskais institūts „Pārtikas drošības, dzīvnieku veselības un vides zinātniskais institūts „BIOR”” (turpmāk – zinātniskais institūts „BIOR”) izveido zinātniskiem mērķiem izmantojamo dzīvnieku aizsardzības komiteju un koordinē tās darbību.Dzīvnieku aizsardzības likuma (turpmāk – likums) pārejas noteikumu 17.punktā Ministru kabinetam uzdots līdz 2014.gada 31.decembrim izdot Zinātniskiem mērķiem izmantojamo dzīvnieku aizsardzības komitejas nolikumu.Likumā noteikts, ka Zinātniskiem mērķiem izmantojamo dzīvnieku aizsardzības komitejā (turpmāk – Komiteja) iekļauj zinātnisko institūciju un biedrību un nodibinājumu pārstāvjus, kas darbojas dzīvnieku aizsardzības un labturības jomā.Komitejas nolikumā jānosaka tās uzdevumi un kritēriji, kādiem jāatbilst zinātnisko institūciju un biedrību, un nodibinājumu pārstāvjiem, lai tie varētu darboties komitejā.Viens no Eiropas Parlamentaun Padomes 2010.gada 22.septembra Direktīvas 2010/63/ES par zinātniskiem mērķiem izmantojamo dzīvnieku aizsardzību (turpmāk – Direktīva 2010/63/ES) mērķiem ir nodrošināt augstu aizsardzības līmeni dzīvniekiem, kurus joprojām vajag izmantot procedūrās. Dzīvnieku iegūšanu, audzēšanu, izmitināšanu, kopšanu un izmantošanu zinātniskiem mērķiem reglamentē starptautiski atzīti aizstāšanas, samazināšanas un pilnveides principi. Izvēloties metodes, aizstāšanas, samazināšanas un pilnveides principi būtu jāīsteno stingrā hierarhijā, ko nosaka prasība izmantot alternatīvas metodes. Ja Eiropas Savienības tiesību aktos nav atzītu alternatīvu metožu, dzīvnieku skaitu var samazināt, izmantojot arī citas metodes un īstenojot tādas testēšanas stratēģijas, piemēram, *in vitro* un citas metodes, kas dod iespēju samazināt un pilnveidot dzīvnieku izmantošanu. Lai sniegtu ieguldījumu izmēģinājumu dzīvnieku aizsardzībā, biedrībām un nodibinājumiem, kas darbojas dzīvnieku aizsardzības un labturības jomā un vēlas līdzdarboties komitejā, ir jāatbilst komitejas nolikuma 6.punktā minētajiem kritērijiem.Tā kā gan tehnikas un zinātnes attīstība, gan zināšanu paplašināšanās jautājumos par faktoriem, kas ietekmē dzīvnieku labturību, var būt visai strauja, zinātniskajām institūcijām, kas zinātniskajos pētījumos, diagnostikas vai izglītības nolūkos izmanto izmēģinājumu dzīvniekus, un to deleģētajiem pārstāvjiem ir jāatbilst komitejas nolikuma 5.punkta kritērijiem.Lai palielinātu pētniecības konkurētspēju, kā arī uzlabotu aizstāšanas un samazināšanas un to pilnveides principus dzīvnieku izmantošanai procedūrās, dalībvalstīm ar pētniecības, kā arī citu līdzekļu palīdzību jāsekmē alternatīvu pieeju izstrāde un validācija. Lai spētu īstenot kvalitatīvu augsta līmeņa informācijas (zināšanu un pieredzes) apmaiņu ar EK institūcijām, kā arī starp Latvijas zinātniskajām institūcijām, darbam komitejā nepieciešams pēc iespējas lielāks zinātnieku skaits, jo alternatīvās metodes (pieejas) ir ļoti dažādas gan pēc veida, gan satura, arī dzīvniekus pētījumiem izmanto ļoti dažādos sektoros (piemēram, farmācijā, medicīnā, veterinārmedicīnā, bioloģisko vielu, ķīmisko vielu un biocīdu kvalitātes un drošības pārbaudē u.c.). Tādēļ, lai komiteja spētu pildīt tai noteiktos uzdevumus, ir nepieciešama pēc iespējas lielāka arī zinātnisko institūciju pārstāvniecība. To nespēs veikt tikai zinātniskā institūta BIOR darbinieki vai zinātniskā institūta BIOR un sabiedriskās dzīvnieku aizsardzības organizācijas, kas jau tagad ir izteikušas vēlmi piedalīties, bet citas zinātniskās institūcijas šādu interesi nav izrādījušas. Latvijā ir 10 zinātniskās institūcijas, kas reģistrētas kā izmēģinājumu dzīvnieku audzētājas, turētājas vai lietotājas. No tām septiņās ir dzīvnieku labturības struktūras. 3Rs (izmēģinājumu dzīvnieku aizstāšanas un samazināšanas un to pilnveides principi) un alternatīvo metožu (pieeju) jomā Latvijā ir maz zinātnisko institūciju un zinātnieku, tāpēc, lai sasniegtu noteikto mērķi, cik vien iespējams, ir jāizmanto viss Latvijā esošais zinātnieku potenciāls. |
| 3. | Projekta izstrādē iesaistītās institūcijas | Valsts zinātniskais institūts „Pārtikas drošības, dzīvnieku veselības un vides zinātniskais institūts „BIOR”” (turpmāk – zinātniskais institūts „BIOR”). |
| 4. | Cita informācija | Likuma 26.4 pantā ir noteiktas komitejas funkcijas. Lai nedublētu augstāka spēka normatīvā akta tiesību normās ietverto regulējumu, noteikumu projektā komitejas funkcijas netiek ietvertas.Komiteja lēmumus nepieņems, jo tā ir konsultatīva institūcija, kas sniegs konsultācijas kompetentām iestādēm un dzīvnieku labturības struktūrām izmēģinājumu dzīvnieku jomā, lai aizsargātu izmēģinājumu dzīvniekus, sekmējot aizstāšanas un samazināšanas un to pilnveides principu ieviešanu. Pirmā sēde notiks klātienē. Tās dalībnieki vienosies par darba organizāciju. Darbs pārsvarā notiks elektroniski (attālināti).Biedrībām un nodibinājumiem, kas darbojas dzīvnieku aizsardzības un labturības jomā un vēlēsies pieteikties darbam komitejā, jāatbilst šādiem kritērijiem: statūtos dzīvnieku aizsardzība ir noteikta kā darbības mērķis; dalība vismaz vienā starptautiskā dzīvnieku aizsardzības organizācijā; ir pieredze izmēģinājumu dzīvnieku aizsardzības jomā, ir vismaz trīs gadus ilga pieredze dzīvnieku aizsardzības jomā. Turklāt paredzēts, ka biedrības un nodibinājumi iesniegs zinātniskajā institūtā „BIOR” pārskatu par savu darbību izmēģinājumu dzīvnieku jomā pēdējo trīs gadu laikā un iesniegumu, kurā norādīs atbilstību iepriekšminētajiem kritērijiem. Šādas prasības ir nepieciešamas, lai izpildītu likumā noteiktās funkcijas.2014.gada 7.novembrī Zinātniskiem mērķiem izmantojamo dzīvnieku aizsardzības komitejas nolikums tika nosūtīts saskaņojumam un atzinumu sniegšanai Zemkopības ministrijas (turpmāk –ZM) izveidotajai Starpinstitūciju darba grupai „Izmēģinājumos un citos zinātniskajos nolūkos izmantojamie dzīvnieki”. Darba grupas sastāvā ir iekļauti gan valsts institūciju, gan dzīvnieku aizsardzības organizāciju, gan Latvijā pārstāvēto zinātnisko institūciju pārstāvji. 2014.gada 26.novembrī ZM rīkoja Starpinstitūciju darba grupas sanāksmi, lai vienotos par iesūtītajiem iebildumiem un priekšlikumiem komitejas nolikumam. Pēc Starpinstitūciju darba grupas sanāksmes precizētais komitejas nolikums tika nosūtīts saskaņošanai un atzinuma sniegšanai. Tā kā atkārtoti iebildumi un priekšlikumi netika saņemti (noklusējuma saskaņojums), ZM 2014.gada 18.decembrī komitejas nolikumu izsludināja Valsts sekretāru sanāksmē. Savukārt zinātniskais institūts „BIOR” 2015.gada janvārī informēja Latvijā esošās zinātniskās institūcijas par iesaistīšanos komitejas darbā. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Noteikumu projekts attiecas uz zinātnisko institūtu „BIOR”, Pārtikas un veterināro dienestu, zinātniskajām institūcijām, biedrībām un nodibinājumiem, kas darbojas dzīvnieku aizsardzības un labturības jomā, izmēģinājumu dzīvnieku audzētājiem, piegādātājiem un lietotājiem un to izveidotajām dzīvnieku labturības struktūrām. |
| 2. | Tiesiskā regulējuma ietekme uz tautsaimniecību un administratīvo slogu | Noteikumu projektam nav paredzama tieša ietekme uz tautsaimniecību. Administratīvais slogs palielināsies zinātniskajam institūtam „BIOR”, kas pildīs noteikumu projektā minētos uzdevumus, kā arī nodrošinās komitejas sekretariāta funkcijas.Administratīvais slogs palielināsies biedrībām un nodibinājumiem, kas darbojas dzīvnieku aizsardzības un labturības jomā un vēlēsies pieteikties darbam komitejā, sagatavojot pārskatu par savu darbību izmēģinājumu dzīvnieku jomā par pēdējiem trīs gadiem. |
| 3. | Administratīvo izmaksu monetārs novērtējums | Administratīvās izmaksas biedrībām un nodibinājumiem, kas darbojas dzīvnieku aizsardzības un labturības jomā un vēlēsies pieteikties darbam komitejā, iesniedzot pārskatu par savu darbību izmēģinājumu dzīvnieku jomā par pēdējiem trīs gadiem, nepārsniegs noteikto līmeni, kad nepieciešams novērtējums. Administratīvās izmaksas biedrībām un nodibinājumiem nepārsniegs 2,00 *euro*. |
| 4. | Cita informācija | Nav |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| 1. | Saistības pret Eiropas Savienību | **Eiropas Parlamenta un Padomes 2010.gada 22.septembra Direktīva 2010/63/ES par zinātniskiem mērķiem izmantojamo dzīvnieku aizsardzību.** |
| 2. | Citas starptautiskās saistības | Projekts šo jomu neskar. |
| 3. | Cita informācija | Nav |

|  |
| --- |
| **1.tabula****Tiesību akta projekta atbilstība ES tiesību aktiem** |
| Attiecīgā ES tiesību akta datums, numurs un nosaukums | Eiropas Parlamenta **un Padomes 2010.gada 22.septembra Direktīva Nr.2010/63/ES par zinātniskiem mērķiem izmantojamo dzīvnieku aizsardzību** |
| A | B | C | D |
| Attiecīgā ES tiesību akta panta numurs (uzskaitot katru tiesību akta vienību – pantu, daļu, punktu, apakšpunktu) | Projekta vienība, kas pārņem vai ievieš katru šīs tabulas A ailē minēto ES tiesību akta vienību, vai tiesību akts, kur attiecīgā ES tiesību akta vienība pārņemta vai ieviesta | Informācija par to, vai šīs tabulas A ailē minētās ES tiesību akta vienības tiek pārņemtas vai ieviestas pilnībā vai daļēji.Ja attiecīgā ES tiesību akta vienība tiek pārņemta vai ieviesta daļēji, sniedz attiecīgu skaidrojumu, kā arī precīzi norāda, kad un kādā veidā ES tiesību akta vienība tiks pārņemta vai ieviesta pilnībā.Norāda institūciju, kas ir atbildīga par šo saistību izpildi pilnībā | Informācija par to, vai šīs tabulas B ailē minētās projekta vienības paredz stingrākas prasības nekā šīs tabulas A ailē minētās ES tiesību akta vienības.Ja projekts satur stingrākas prasības nekā attiecīgais ES tiesību akts, norāda pamatojumu un samērīgumu.Norāda iespējamās alternatīvas (t.sk. alternatīvas, kas neparedz tiesiskā regulējuma izstrādi) – kādos gadījumos būtu iespējams izvairīties no stingrāku prasību noteikšanas, nekā paredzēts attiecīgajos ES tiesību aktos |
| **Direktīvas Nr.2010/63/ES 49.panta 1.punkta pirmais teikums** | Noteikumu projekts | Pārņemts pilnībā. | Nav noteiktas stingrākas prasības kā direktīvā. |
| Kā ir izmantota ES tiesību aktā paredzētā rīcības brīvība dalībvalstij pārņemt vai ieviest noteiktas ES tiesību akta normas?Kādēļ? | Projekts šo jomu neskar. |
| Saistības sniegt paziņojumu ES institūcijām un ES dalībvalstīm atbilstoši normatīvajiem aktiem, kas regulē informācijas sniegšanu par tehnisko noteikumu, valsts atbalsta piešķiršanas un finanšu noteikumu (attiecībā uz monetāro politiku) projektiem | Projekts šo jomu neskar. |
| Cita informācija |  |

*Anotācijas III, IV un V sadaļas 2.tabula – projekts šīs jomas neskar.*

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Informācija par noteikumu projektu ievietota tīmekļa vietnē www.zm.gov.lv. no 07.11.2014. līdz 13.11.2014. Komentāri netika saņemti. |
| 2. | Sabiedrības līdzdalība projekta izstrādē | Saņemti atzinumi ar iebildumiem un priekšlikumiem no nodibinājuma „Dzīvnieku drauga fonds”, biedrības „Dzīvnieku SOS”, biedrības „Dzīvnieku brīvība” un biedrības „Juglas dzīvnieku aizsardzības grupa”, kā arī „AB Grupas”. |
| 3. | Sabiedrības līdzdalības rezultāti | 2014.gada 26.novembrī rīkota Starpinstitūciju darba grupas „Dzīvnieku labturība un aizsardzība”” locekļu sanāksme par iesniegtajiem iebildumiem un priekšlikumiem. Panākta vienošanās Starpinstitūciju darba grupas sanāksmē. |
| 4. | Cita informācija | Nav |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Zinātniskais institūts „BIOR””. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumu projekts paplašina zinātniskā institūta „BIOR” funkcijas, nosakot tā kompetenci izmēģinājumu dzīvnieku jomā. |
| 3. | Cita informācija | Nav |

# Zemkopības ministrs J.Dūklavs

17.02.2015. 11:27

1479

A.Mediņa

67027297, Agija.Medina@zm.gov.lv